Na temelju članka 19. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 34. Statuta Općine Viškovo („Službene novine Općine Viškovo“ broj: 3/18, 2/20, 4/21) Općinsko vijeće Općine Viškovo na \_\_. sjednici održanoj \_\_. \_\_\_\_\_\_ 2022. godine donijelo je

**Odluku o posebnim oblicima pomoći**

 **I. OPĆE ODREDBE**

Članak 1.

Ovom se Odlukom utvrđuju korisnici Odluke, posebni oblici pomoći koje osigurava Općina Viškovo (u daljnjem tekstu: Općina) te nadležnost i postupak za ostvarivanje tih prava.

Članak 2.

Poslove u svezi ostvarivanja prava na posebne oblike pomoći propisane ovom Odlukom obavlja nadležni upravni odjel (u daljnjem tekstu: Upravni odjel).

Članak 3.

Sredstva za ostvarivanje prava temeljem ove Odluke osiguravaju se u Proračunu Općine.

Članak 4.

Prava temeljem ove Odluke ne može ostvariti korisnik koji ta prava ostvaruje po drugoj osnovi.

**II. KORISNICI POSEBNIH OBLIKA POMOĆI**

Članak 5.

Korisnik posebnih oblika pomoći je hrvatski državljanin koji ima prebivalište na području Općine, odnosno boravište pod uvjetom da nema prebivalište na području Republike Hrvatske te stranac kojem je odobren stalni boravak, s prebivalištem na području Općine, odnosno kojem je odobren privremeni boravak na području Općine.

**III. POSEBNI OBLICI POMOĆI**

Članak 6.

(1) Ovom se Odlukom utvrđuju posebni oblici pomoći kako slijedi:

1. Poklon paketi djeci polaznicima prvog razreda osnovne škole

2. Poklon paketi povodom božićno – novogodišnjih blagdana za djecu

3. Pravo na pomoć za nabavu opreme djeteta

4. Poklon bon povodom božićno – novogodišnjih blagdana za starije osobe

5. Pravo na pomoć roditeljima učenika osnovne škole za kupnju drugih obrazovnih materijala

6. Sufinanciranje produženog boravka i cjelodnevne nastave učenika razredne nastave, odnosno organiziranog boravka i podučavanja učenika razredne nastave unutar organiziranih alternativnih programa

7. Sufinanciranje dnevnog smještaja u dnevnom boravku doma za starije i nemoćne osobe (u daljnjem tekstu: dom)

8. Nagrađivanje učenika generacije i odličnih učenika

9. Prigodni poklon za najstarijeg mještanina/mještanku

(2) Visinu iznosa za posebne oblike pomoći utvrđuje Općinski načelnik osim ako drukčije nije propisano ovom Odlukom.

**1. Poklon paketi djeci polaznicima prvog razreda osnovne****škole**

Članak 7.

Pravo na poklon paket ostvaruje učenik prvog razreda osnovne škole.

**2. Poklon paketi povodom božićno – novogodišnjih blagdana za djecu**

Članak 8.

Pravo na poklon paket povodom božićno – novogodišnjih blagdana za djecu ostvaruju sva djeca od navršene 1. godine života do polaska u 1. razred osnovne škole.

**3. Pravo na pomoć za nabavu opreme djeteta**

Članak 9.

(1) Pravo na pomoć za nabavu opreme djeteta ostvaruje roditelj pod uvjetom da dijete i barem jedan roditelj ispunjava uvjet iz članka 5. ove Odluke.

(2) Zahtjev za ostvarivanje prava iz stavka 1. ovog članka može se podnijeti do navršene prve godine dana starosti djeteta odnosno u roku od jedne godine od posvojenja djeteta.

(3) Visina novčane pomoći za nabavu opreme djeteta iznosi:

- za prvo i drugo dijete roditelja podnositelja zahtjeva - 2000,00 kuna

- za treće i svako daljnje dijete roditelja podnositelja zahtjeva - 5000,00 kuna.

**4. Poklon bon povodom božićno – novogodišnjih blagdana****za starije osobe**

Članak 10.

Pravo na poklon bon ostvaruje osoba koja je starija od 75 godina života.

**5. Pravo na pomoć roditeljima učenika osnovne škole za****kupnju drugih obrazovnih materijala**

Članak 11.

(1) Pravo na pomoć za kupnju drugih obrazovnih materijala ostvaruje roditelj, skrbnik odnosno udomitelj koji ispunjava jedan od uvjeta:

– uvjet prihoda iz odluke kojom se uređuju prava iz socijalne skrbi

– ima troje ili više školske djece

(2) Zahtjev za ostvarivanje prava iz stavka 1. ovog članka može se podnijeti do 30. rujna tekuće godine.

**6.** **Sufinanciranje produženog boravka i cjelodnevne nastave učenika razredne nastave, odnosno organiziranog****boravka i podučavanja učenika razredne nastave unutar****alternativnih programa**

Članak 12.

(1) Produženi boravak sukladno ovoj Odluci smatra se organizirani boravak djece u školi nakon redovite, obavezne nastave i školskih aktivnosti, s prehranom. Produženi boravak je oblik odgojno-obrazovnog rada namijenjen učenicima razredne nastave.

(2) Organiziran boravak i podučavanje učenika razredne nastave unutar organiziranih alternativnih programa sukladno ovoj Odluci je organiziran boravak djece kod subjekata registriranih za alternativne programe, izvan obavezne nastave i školskih aktivnosti, s prehranom.

(3) Pravo na sufinanciranje boravka iz stavka 1. ovog članka u iznosu od 50% troška nastavnog osoblja u produženom boravku i cjelodnevnoj nastavi ostvaruje učenik razredne nastave koji uz barem jednog roditelja, skrbnika odnosno udomitelja ispunjava uvjet iz članka 5. Odluke, u toku trajanja nastavne godine.

(4) Pravo na sufinanciranje boravka iz stavka 2. ovog članka u visini 50% cijene boravka do maksimalnog iznosa od 225,00 kuna mjesečno ostvaruje učenik razredne nastave koji uz barem jednog roditelja, skrbnika odnosno udomitelja ispunjava uvjet iz članka 5. Odluke, u toku trajanja nastavne godine.

**7. Sufinanciranje dnevnog smještaja u dnevnom boravku****doma za starije i nemoćne osobe**

Članak 13.

(1) Općina će sufinancirati dnevni smještaja korisnika, koji je navršio 65 godina života, u dnevnom boravku doma koji djeluje na području Primorsko – goranske županije i koji pruža usluge organiziranog dnevnog smještaja, registriranog sukladno Zakonu o ustanovama („Narodne novine“ broj: 76/93, 29/97, 47/99, 35/08, 127/19), Zakonu o socijalnoj skrbi („Narodne novine“ broj: 157/13, 152/14, 99/15, 52/16, 16/17, 130/17, 98/19, 64/20, 138/20) i Pravilniku o mjerilima za razvrstavanje domova za starije i nemoćne osobe („Narodne novine“ broj: 121/00).

(2) Pravo iz stavka 1. ovog članka Općina sufinancira do 5 dana u tjednu u visini 30% cijene smještaja prema važećem cjeniku doma, a najviše do 40 kuna dnevno.

(3) Usluga dnevnog smještaja u domu obuhvaća tri obroka dnevno (doručak, ručak i užina), osnovnu medicinsku skrb, ležaj za dnevni odmor i organizaciju slobodnog vremena.

(4) Ukoliko dom korisnicima doma omogućava korištenje usluga koje nisu obuhvaćene smještajem u dnevnom boravku, Općina te usluge ne sufinancira.

**8. Novčana nagrada za učenika generacije i odličnih učenika**

Članak 14.

(1) Novčanom nagradom nagrađuje se učenik generacije i učenici koji su tijekom svih osam godina školovanja postigli odličan uspjeh.

(2) Odluku o novčanoj nagradi za učenika generacije i odličnih učenika donosi Općinsko vijeće.

**9. Prigodni poklon za najstarijeg mještanina/mještanku**

Članak 15.

Pravo na prigodni poklon paket za najstarijeg mještanina/ mještanku ostvaruje osoba za koju se uvidom u evidenciju Ministarstva unutarnjih poslova utvrdi da je najstarija osoba s prebivalištem na području Općine tijekom veljače tekuće godine.

**IV. NADLEŽNOST I POSTUPAK**

Članak 16.

Postupak za ostvarivanje prava iz članka 9., 11., 12., i 13. ove Odluke pokreće se temeljem pisanog zahtjeva stranke, a za ostvarivanje prava iz članka 7., 8., 10. i 14. Općinski načelnik donosi Odluku o raspisivanju javnog poziva.

Članak 17.

(1) Zahtjev za ostvarivanje prava na posebne oblike pomoći iz članka 9., 11., 12., i 13. podnosi se Upravnom odjelu koji o ostvarivanju prava iz ove Odluke provodi postupak.

(2) Uz zahtjev za pokretanje postupka za ostvarivanje prava na posebne oblike pomoći podnositelj je dužan predočiti Upravnom odjelu odgovarajuće isprave odnosno dokaze potrebne za ostvarivanje prava utvrđenih ovom Odlukom.

(3) Upravni odjel može odlučiti da se posebno ispitaju relevantne činjenice i okolnosti od kojih zavisi ostvarivanje pojedinačnog prava.

Članak 18.

(1) Pročelnik Jedinstvenog upravnog odjela donosi rješenje o ostvarivanju prava iz članka 9., 11., 12., i 13. ove Odluke.

(2) O žalbi protiv rješenja Pročelnika jedinstvenog upravnog odjela odlučuje nadležno upravno tijelo Primorsko-goranske županije.

**V. PRIJELAZNE I ZAKLJUČNE ODREDBE**

Članak 19.

(1) Danom stupanja na snagu ove Odluke prestaje važiti Odluka o posebnim oblicima pomoći („Službene novine Općine Viškovo“ broj: 14/19, 19/19, 7/20, 16/21).

(2) Ova Odluka o posebnim oblicima pomoći stupa na snagu osmog dana od dana objave u „Službenim novinama Općine Viškovo“.

KLASA: \_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_

VIŠKOVO, \_\_. \_\_\_\_\_\_ 2022. godine

OPĆINSKO VIJEĆE OPĆINE VIŠKOVO

Predsjednik vijeća

 Bojan Kurelić

**Obrazloženje**

**Odluke o posebnim oblicima pomoći**

Odluka o posebnim oblicima pomoći donesena je na 28. sjednici Općinskog vijeća Općine Viškovo održanoj 30. srpnja 2019. godine i objavljena je u "Službenim novinama Općine Viškovo" broj 14/19. te je doživjela tri izmjene i dopune koje su objavljene u "Službenim novinama Općine Viškovo" broj 19/19., 7/20. i 16/21.

Ovim prijedlogom Odluke o posebnim oblicima pomoći određena prava iz Odluke definirana su drukčije, uklonjene su nomotehničke pogreške, a samim time Odluka će biti primjenjivija u praksi.

Ovim prijedlogom Odluke kod prava na pomoć za nabavu opreme djeteta novčana naknada sada je varijabilna te ovisi o broju djece roditelja. Novčana naknada za prvo i drugo dijete roditelja podnositelja zahtjeva iznosit će 2000,00 kn, a za treće i svako daljnje dijete roditelja podnositelja zahtjeva 5000,00 kn. Također, omogućit će se roditeljima posvojiteljima da u roku od jedne godine od posvajanja djeteta ostvare pravo na novčanu naknadu.

Vezano uz nadležnost i postupak definirano je za koja prava iz Odluke se pokreće postupak temeljem pisanog zahtjeva stranke te provodi postupak i donosi rješenje, a za koja prava Općinski načelnik donosi Odluku o raspisivanju javnog poziva.

S obzirom na prednje navedeno predlaže se donošenje Odluke o posebnim oblicima pomoći.

 Općinska načelnica

 Sanja Udović, dipl. oec., v.r.